KTB รับสินเชื่อรวมปีนี้มีโอกาสพลาดเป้าโต 3%
KTB รับสินเชื่อรวมปีนี้มีโอกาสพลาดเป้าโต 3%
7 ก.ค. 2559

นายวรภัค ธันยาวงษ์ กรรมการผู้จัดการใหญ่ ธนาคารกรุงไทย จำกัด (มหาชน) หรือKTB เปิดเผยว่า สินเชื่อรวมของธนาคารในปีนี้มีโอกาสเติบโตพลาดเป้ามายที่ 3% เนื่องจากตั้งแต่ต้นปีจนถึงปัจจุบันสินเชื่อยังอยู่ในภาวะติดลบ เพราะสินเชื่อภาครัฐและสินเชื่อรายใหญ่ชะลอตัวตามภาวะเศรษฐกิจในประเทศ โครงการลงทุนขนาดใหญ่ของภาครัฐยังไม่ชัดเจน รวมทั้งภาวะเศรษฐกิจที่ชะลอตัวยยังส่งผลให้ภาคเอกชนชะลอการลงทุน
ด้านสัดส่วนหนี้ที่ไม่ก่อให้เกิดรายได้ก่อนการตั้งสำรอง (Gross NPL) ในปีนี้คาดว่าจะเพิ่มขึ้นมากกว่า 8 หมื่นล้านบาทในปีก่อน แต่จะไม่ถึงระดับ 1 แสนล้านบาท โดย Gross NPL ที่เพิ่มขึ้นมาจากสินเชื่อเอสเอ็มอีและสินเชื่อรายใหญ่เป็นหลัก ขณะที่ปีก่อน Gross NPL เพิ่มขึ้นจากสินเชื่อรายย่อย โดยเฉพาะสินเชื่อบ้าน
อย่างไรก็ตาม ธนาคารคาดว่าภาพรวม NPL ในปีนี้จะสูงกว่า 4% จากช่วงครึ่งปีแรกอยู่ที่ 3.7% ซึ่งการตั้งสำรองปีนี้คงจะมากกว่าระดับ 1.8 หมื่นล้านบาทในปีก่อน แต่ไม่ถึงระดับ 2 หมื่นล้านบาท
สำหรับกำไรก่อนการตั้งสำรองในปีนี้ ธนาคารมั่นใจว่าจะเติบโตไม่ต่ำกว่า 20% จากปี 58 ที่ธนาคารมีกำไรก่อนการตั้งสำรองอยู่ที่ 6.8 หมื่นล้านบาท ซึ่งครึ่งปีแรกของปีนี้ธนาคารมีกำไรก่อนการตั้งสำรองเติบโตมากกว่า 20% แล้ว
นายวรภัค ยังกล่าวถึงการตัดสินใจไม่ต่อวาระการเป็นกรรมการผู้จัดการใหญ่ของ KTB ว่า ตนเองจะทำงานครบวาระ 4 ปีในวันที่ 8 พ.ย.นี้แล้ว ซึ่งยอมรับว่าการทำงานที่ผ่านมารู้สึกเหนื่อยใจและเหนื่อยกายมากที่สุด เพราะ KTB เป็นธนาคารรัฐวิสาหกิจขนาดใหญ่ มีโครงสร้างผู้ถือหุ้นหลายส่วน มีกฎระเบียบที่ซับซ้อน และมีการเปลี่ยนแปลงคณะกรรมการมากถึง 5 ชุด แต่ก็ถือว่าเป็นงานที่สนุกและท้าทาย